**Budaörs Város Önkormányzatának Képviselő-testülete**

**26/2020. (XI.13.) önkormányzati rendelete**

**a pénzbeli és természetben nyújtott szociális ellátásokról szóló 53/2013. (XII.21.) önkormányzati rendelet módosításáról**

Budaörs Város Önkormányzat Polgármestere a veszélyhelyzet kihirdetéséről szóló 478/2020. (XI.3.) Kormányrendelettel kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján Budaörs Város Önkormányzat Képviselő-testületének feladat- és hatásköreit gyakorolva – figyelemmel a Képviselő-testület a szociális igazgatásról és szociális ellátásokról szóló 1993. évi III. törvény 132. § (4) bekezdés *g)* pontjában kapott felhatalmazás alapján Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontja szerinti feladatkörében eljárva a következőket rendeli el:

**1. §**

A pénzbeli és természetben nyújtott szociális ellátásokról szóló 53/2013. (XII.21.) önkormányzati rendelet (továbbiakban: R.) 19. § (2) bekezdése helyébe a következő rendelkezés lép:

„(2) A települési támogatás összegét a rendeletben foglaltak alapján az öregségi nyugdíj mindenkori legkisebb összegéhez (a továbbiakban: ÖNYM) viszonyítottan az egy főre jutó havi jövedelemtől függően kell megállapítani az alábbiak szerint:

*a)* ha a jövedelem nem haladja meg az ÖNYM 200%-át, a települési támogatás az ÖNYM 500%-a,

*b)* ha a jövedelem az ÖNYM 200%–400%-a, a települési támogatás az ÖNYM 450%-a,

*c)* ha a jövedelem az ÖNYM 400%- 550%-a, a települési támogatása az ÖNYM 400%-a.”

**2. §**

Az R. 29. § (2)–(4) bekezdése helyébe a következő rendelkezés lép:

„(2) Karácsonyi támogatásra tárgy év november 1. napjáig – november-december hónapban születettek esetén tárgyévben – benyújtott kérelem esetén jogosult az a személy, aki az alábbi együttes feltételeknek megfelel:

a) Budaörsön bejelentett lakóhellyel rendelkezik,

b) 70. életévét tárgyévben betöltötte (vagy november-december hónapban tölti be),

c) saját jogú nyugellátásban, hozzátartozói nyugellátásban, rokkantsági ellátásban vagy időskorúak járadékában részesül, valamint

d) a havi nyugellátása 135 ezer forintot nem haladja meg.

(3) A (2) bekezdés szerinti kérelemben a jogosult

a) hozzájárul, hogy

aa) a (2) bekezdés a)–b) pontjában meghatározott feltételt a lakcím és a születési idő megadásával a személyiadat- és lakcímnyilvántartás,

ab) a (2) bekezdés c)–d) pontjában meghatározott feltételt a társadalombiztosítási azonosító jel (TAJ-szám), valamint – ha rendelkezik azzal – a nyugdíj-törzsszám megadásával a nyugdíjbiztosítási hatóság által vezetett nyilvántartás

adataival összevetve ellenőrizhessék.

b) hozzájárulhat ahhoz, hogy a későbbi években a karácsonyi támogatás iránti jogosultságát – az a) pont szerinti adategyeztetéssel – újabb kérelem és hozzájárulás nélkül megállapítsák.

(4) A jogosultak értesítése, illetve az egyszeri támogatás kifizetése tárgyév december hónapjában (a november-december hónapban születettek esetében legkésőbb tárgyévet követő év februárjában) postai úton, vagy a kérelemben megjelölt bankszámlaszámra történik.”

**3. §**

Az R. a következő 42. §-al egészül ki:

„42. § Olyan helyzetben [különösen a veszélyhelyzet kihirdetéséről szóló 478/2020. (XI. 3.) Korm. rendelet hatálya alatt], amikor a karácsonyi támogatás iránti kérelem személyes, vagy postai úton történő benyújtásának egészségügyi kockázata magas,

a) vélelmezni kell, hogy akinek korábbi év(ek)ben jogosultságát megállapították, az – ha a jogosultság megszűnésével kapcsolatos adat nem merül fel – tárgyévben is benyújtotta kérelmét,

b) a jogosultság megállapításához bármely egyéb ügy, bejelentés, vagy adatkeresés alapján az eljáró hatóság rendelkezésére álló adat felhasználható, és

c) legkésőbb a tárgyévet követő év februárjában hozható támogatási döntés akkor is, ha az eljáró hatósághoz nem határidőben került benyújtásra a kérelem, illetve később jutott tudomására az olyan adat, amely alapján megállapítható lett volna a jogosultság.”

**4. §**

Az R.

a) 19. § (1) bekezdésében

 aa) a „250%” szövegrész helyébe a „400%” szöveg,

 ab) a „400%” szövegrész helyébe az „550%” szöveg,

b) 23. § (1) bekezdésében

 ba) a „400%” szövegrész helyébe a „450%” szöveg,

 bb) a „500%” szövegrész helyébe az „550%” szöveg

lép.

**5. §**

E rendelet a kihirdetését követő napon lép hatályba és a folyamatban lévő ügyekre is alkalmazni kell.

Budaörs, 2020. november 13.

|  |  |
| --- | --- |
| **Wittinghoff Tamás****polgármester** | **Dr. Bocsi István****jegyző** |

A 26/2020. (XI.13.) önkormányzati rendelet 2020. november 13. napján a Polgármesteri Hivatal (Budaörs, Szabadság út 134. sz.) hirdetőtábláján való kifüggesztéssel kihirdetésre került.

dr. Bocsi István jegyző megbízásából:

Erdős Károlyné

irodavezető